Италиянал Виричу Камаловлуятусса цIусса телесурат\nАвтор: ilchi · 05.10.2020\nЛаргсса хамискьини, сентябрь зурул 24-нний, Россия-1 каналданий ккаккан дунни «ХIасан Камалов- Капитан Руссо» тIисса документал журалул киносурат. Ва дия Италиянал Виричу ХIасан Камаловлуятусса телефильмрал премьера. Мяйжанссар, 1973 шинал Ухссавнил Ккавкказуллал кинохроникалул студиялулгу ( режиссер П. Финкельберг) ккаккан дурссия «Капитано Руссо» тIисса, киноочерк хIисаврайсса, 17 минутIрайсса фильм.\nУттимур телефильм 45 минутIрайсса дия. Ванил авторгу ур Дагъусттаннал агьалинан ххуйну кIулсса тележурналист, ГТРК «Дагестан» каналданул гендиректорнал хъиривчу , ТОКС-рал штабрал хъунама Ссалам Хавчаев.\nНайбунува кIицI лагангу ччай бур, краеведтурал- следопытътурал телевидениялул кьюкьлущал Ссалам Хавчаевлул фронтовиктурал аьпа уттавану ябувавриву хъунмасса бутIа бивхьушиву.\nДагъусттаннал цIанихсса арснал ХIасан Камаловлуятусса телесуратгу щалвагу миллатрал бусрав- барчаллагьрай кьамул дувантIисса давуну дур. Укуна тIий ур Виричунал уссил арс, аслансса буттауссил гьайкал Читтурав дацIан дур­сса, гьалмахтуращал мунал гьаттайн иян Италиянавунгу лавгсса ХIасан- ХIусайн Камаловгу.\n— Ссалам Хавчаевлул ттул буттауссил 100 шинал юбилейрайн ххуйсса бахшиш дунни, Виричунал оьрмулия гьарза- гьартану бусласисса , ялун нанисса никиран асар хьун­сса ва тарбиялул дарсну хьун­сса даражалийсса телефильм дунни. На хъунмасса барчаллагь тIий ура ванахьгу, ванал лагма лавгун телефильмраха зий бивкIминнахьгу, — тIий ур ХIасан-ХIусайн.\nСледующая публикация Глава республики вручил награды лучшим дагестанским педагогам\nПредыдущая публикация Кьукуннал жагьилтурал веломарш